               EUROPOS KOMISIJA
            Briuselis, 2016 04 04
            COM(2016) 175 final
            2016/0093(NLE)
            Pasiūlymas
            TARYBOS SPRENDIMAS
            kuriuo pritariama tam, kad Europos Komisija sudarytų Europos atominės energijos bendrijos ir Indijos Respublikos Vyriausybės susitarimą dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais

               AIŠKINAMASIS MEMORANDUMAS

               1.PASIŪLYMO APLINKYBĖS

               2008 m. rugsėjo 29 d. Marselyje vykusiame ES ir Indijos aukščiausiojo lygio susitikime buvo priimtas naujas bendras ES ir Indijos veiksmų planas, kuriame nurodyta, kad abi šalys turėtų bendradarbiauti civilinių branduolinių tyrimų ir technologinės plėtros srityje atsižvelgdamos į savo tarptautinius įsipareigojimus.

               Toks bendradarbiavimas turėtų būti grindžiamas abipusiais interesais, jį vykdant turėtų būti numatyta vienos šalies prieiga prie kitos šalies mokslinių tyrimų veiklos rezultatų, kaip numatyta ES ir Indijos mokslo ir technologijų susitarime, ir šis bendradarbiavimas turėtų būti vykdomas tose mokslinių tyrimų srityse, kurios įtrauktos į Europos atominės energijos bendrijos (toliau – Euratomas) bendrąją programą, kuria papildoma programa „Horizontas 2020“.

               2009 m. liepos 3 d. Taryba pritarė derybiniams nurodymams Europos Komisijai vesti derybas dėl Euratomo ir Indijos susitarimo dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais.

               Komisija mano, kad prie šio pasiūlymo pridėtas susitarimo projektas atitinka derybinius nurodymus.

               Siūlomas susitarimas neturėtų finansinio poveikio ES biudžetui. Susitarime nustatyta mokslinių tyrimų veikla būtų finansuojama iš Euratomo bendrųjų mokslinių tyrimų ir technologinės plėtros programų lėšų.

               Atsižvelgdama į tai, kas nurodyta pirmiau, Europos Komisija siūlo Tarybai pagal Europos atominės energijos bendrijos steigimo sutarties (toliau – Euratomo sutartis) 101 straipsnio antrą pastraipą priimti pridedamą Tarybos sprendimo, kuriuo pritariama tam, kad Europos Komisija sudarytų Europos atominės energijos bendrijos ir Indijos Respublikos Vyriausybės susitarimą dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais, pasiūlymo projektą.

               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               Netaikoma.

               3.TEISINIAI PASIŪLYMO ASPEKTAI

               Šis susitarimas sudaromas remiantis Euratomo sutarties 101 straipsnio 2 dalimi.

               2016/0093 (NLE)

               Pasiūlymas

               TARYBOS SPRENDIMAS

               kuriuo pritariama tam, kad Europos Komisija sudarytų Europos atominės energijos bendrijos ir Indijos Respublikos Vyriausybės susitarimą dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais

               EUROPOS SĄJUNGOS TARYBA,

               atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,

               atsižvelgdama į Europos Komisijos pasiūlymą,

               kadangi:

               (1)remdamasi 2009 m. liepos 3 d. Tarybos derybiniais nurodymais, Europos Komisija vedė derybas dėl Europos atominės energijos bendrijos ir Indijos Respublikos Vyriausybės susitarimo dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais, sudarymo;

               (2)dabar tos derybos sėkmingai užbaigtos;

               (3)turėtų būti pritarta tam, kad Europos Komisija sudarytų susitarimą,

               PRIĖMĖ ŠĮ SPRENDIMĄ:

               Vienintelis straipsnis

               Pritariama tam, kad Europos Komisija sudarytų Europos atominės energijos bendrijos ir Indijos Respublikos Vyriausybės susitarimą dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais. Susitarimo tekstas pridedamas prie šio sprendimo.

               Priimta Briuselyje

                     Tarybos vardu

                     Pirmininkas

    ---documentbreak---

               EUROPOS KOMISIJA
            Briuselis, 2016 04 04
            COM(2016) 175 final
            PRIEDAS
            prie pasiūlymo dėl Tarybos sprendimo, kuriuo patvirtinamas Europos Komisijos sudarytas Europos atominės energijos bendrijos ir Indijos Respublikos Vyriausybės susitarimas dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais
            Tarybos sprendimas
            Europos atominės energijos bendrijos ir Indijos Respublikos Vyriausybės susitarimas dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais

               PRIEDAS

               prie pasiūlymo dėl Tarybos sprendimo, kuriuo patvirtinamas Europos Komisijos sudarytas Europos atominės energijos bendrijos ir Indijos Respublikos Vyriausybės susitarimas dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais

               Tarybos sprendimas

               Europos atominės energijos bendrijos ir Indijos Respublikos Vyriausybės susitarimas dėl bendradarbiavimo mokslinių tyrimų ir technologinės plėtros srityje, susijusio su branduolinės energijos naudojimu taikiais tikslais

               EUROPOS ATOMINĖS ENERGIJOS BENDRIJA (EURATOMAS),

               toliau – Bendrija, ir

               INDIJOS RESPUBLIKOS VYRIAUSYBĖ,

               toliau – Indija,

               toliau vadinamos Šalimis,

               NORĖDAMOS pagal savo atitinkamus teisės aktus bei tarptautinius įsipareigojimus toliau plėtoti abipuse nauda bei abipusiškumu grindžiamą ilgalaikį ir tvirtą bendradarbiavimą mokslinių tyrimų ir technologinės plėtros srityse, susijusį su bendru interesu branduolinę energiją naudoti taikiais su sprogdinimu nesusijusiais tikslais;

               ATSIŽVELGDAMOS į 1985 m. Europos ekonominės bendrijos ir Indijos Respublikos susitarimą dėl prekybos ir ekonominio bendradarbiavimo ir 1998 m. pasirašytą Susitarimą dėl mokslinio ir technologinio bendradarbiavimo tarp Europos bendrijos ir Indijos Respublikos Vyriausybės, pagal kurį aktyviai vyksta bendradarbiavimas ir informacijos mainai;

               ATSIŽVELGDAMOS visų pirma į 2010 m. gegužės 17 d. įsigaliojusį Indijos Respublikos Vyriausybės ir Europos atominės energijos bendrijos bendradarbiavimo susitarimą dėl branduolių sintezės energijos mokslinių tyrimų;

               ATSIŽVELGDAMOS į mokslo ir technologijų svarbą Bendrijos ir Indijos ekonominei ir socialinei plėtrai;

               ATSIŽVELGDAMOS į tai, kad, siekiant abipusės ekonominės ir socialinės naudos, reikia skatinti taikyti bendradarbiavimo mokslo ir technologijų srityje rezultatus;

               ATSIŽVELGDAMOS į tai, kad šiuo metu Bendrija ir Indija vykdo mokslinių tyrimų ir technologinės plėtros veiklą, susijusią su branduolinės energijos naudojimu taikiais tikslais, ir kad abiejų Šalių dalyvavimas viena kitos mokslinių tyrimų ir technologinės plėtros veikloje atneš abipusės naudos;

               KADANGI Bendrijos ir Indijos bendradarbiavimas branduolinės energijos naudojimo taikiais tikslais srityje turėtų toliau stiprinti bendradarbiavimą bendro intereso srityse;

               KADANGI Indija ir Bendrija bei visos jos valstybės narės su Tarptautine atominės energijos agentūra (TATENA, toliau – Agentūra) yra sudariusios specialius susitarimus dėl garantijų;

               KADANGI Indijos ir Agentūros susitarime dėl garantijų numatyta bendradarbiauti su Indija branduolinės energijos naudojimo taikiais tikslais ir tolesnio tvaraus ir ilgalaikio Indijos civilinės branduolinės programos plėtojimo srityse;

               DAR KARTĄ PATVIRTINDAMOS, kad Indijos Vyriausybė, Bendrija ir jos valstybių narių vyriausybės remia Agentūros tikslus;

               PAŽYMĖDAMOS, kad Bendrijoje branduolinės saugos garantijos taikomos tiek pagal Euratomo sutarties 7 skyrių, tiek pagal Bendrijos, jos valstybių narių ir TATENA sudarytus susitarimus dėl garantijų;

               PRIPAŽINDAMOS, kad Indija, Bendrija ir jos valstybės narės yra pasiekusios panašų branduolinės energijos naudojimo taikiais tikslais pažangos lygį ir savo atitinkamais įstatymais ir kitais teisės aktais įtvirtintą saugumo lygį sveikatos, saugos, branduolinės energijos naudojimo taikiais tikslais ir aplinkos apsaugos srityse,

               SUSITARĖ:

               1 straipsnis
                  Apibrėžtys

               Šiame susitarime:

               1)Šalys – Indijos Vyriausybė ir Europos atominės energijos bendrija. Šalis – viena iš pirmiau nurodytų Šalių;

               2)Bendrija:

               a)Europos atominės energijos bendrijos steigimo sutartimi įsteigtas juridinis asmuo (Euratomas) ir

               b)teritorijos, kurioms taikoma Euratomo sutartis;

               3)bendradarbiavimo veikla – bet kokia veikla, kurią Šalys vykdo ar remia pagal šį susitarimą ir kuri apima jungtinius mokslinius tyrimus;

               4)informacija – mokslinių tyrimų ir technologinės plėtros moksliniai ar techniniai duomenys, rezultatai arba metodai, gauti ar sukurti atliekant jungtinius mokslinius tyrimus, ir bet kokia kita informacija, kurią Šalys ir (arba) jungtinių mokslinių tyrimų dalyviai mano esant būtiną pateikti ar kuria būtina keistis pagal šį susitarimą arba pagal jį atliekant mokslinius tyrimus;

               5)intelektinė nuosavybė – kaip ji apibrėžta 1967 m. liepos 14 d. Stokholme pasirašytos Konvencijos, kuria įsteigiama Pasaulinė intelektinės nuosavybės organizacija, 2 straipsnyje;

               6)jungtiniai moksliniai tyrimai – moksliniai tyrimai ir susijęs švietimas bei mokymas arba technologinė plėtra, kurie vykdomi vienai ar abiem Šalims teikiant finansinę paramą arba jos neteikiant ir bendradarbiaujant tiek Bendrijos, tiek Indijos dalyviams ir kuriuos Šalys ar jų dalyviai, vykdantys mokslinių tyrimų programas, raštu nurodė kaip jungtinius mokslinius tyrimus. Tais atvejais, kai finansavimą teikia tik viena Šalis, nurodymo procedūrą atlieka ta Šalis ir to projekto dalyvis;

               7)dalyvis – bet kuris asmuo, mokslinių tyrimų institutas, juridinis asmuo ar įmonė arba bet kuri kita įstaiga, įskaitant mokslinių tyrimų ir technologinės plėtros organizacijas bei agentūras, kuriai bet kuri Šalis leido dalyvauti pagal šį susitarimą vykdomoje bendradarbiavimo veikloje, įskaitant pačias Šalis;

               8)intelektinės veiklos rezultatai – informacija ir (arba) intelektinė nuosavybė;

               9) asmuo – bet kuris Šalių paskirtas fizinis asmuo, įmonė arba kitas subjektas, kurio statusą reglamentuoja atitinkamai Šalių jurisdikcijai priklausančiose teritorijose taikomi įstatymai ir kiti teisės aktai;

               10)branduolinės medžiagos – bet kokios žaliavos arba specialiosios daliosios medžiagos, kaip apibrėžta TATENA specialiųjų terminų žodyne.

               2 straipsnis
                  Tikslas

               1. Bendras šio susitarimo tikslas – atsižvelgiant į savo branduolinėse programose nurodytus poreikius ir prioritetus, skatinti abipuse nauda, lygiateisiškumu ir abipusiškumu grindžiamą bendradarbiavimą mokslinių tyrimų ir technologinės plėtros srityje, susijusį su branduolinės energijos naudojimu taikiais, ne karo ir su sprogdinimu nesusijusiais tikslais, ir jam sudaryti palankesnes sąlygas, kad būtų apskritai stiprinami Bendrijos ir Indijos bendradarbiavimo ryšiai.

               2. Šiuo susitarimu siekiama skatinti Bendrijos ir Indijos bendradarbiavimą mokslinių tyrimų ir technologinės plėtros srityje ir visų pirma sudaryti palankesnes sąlygas kiekvienos Šalies mokslinių tyrimų subjektams dalyvauti mokslinių tyrimų projektuose, vykdomuose pagal atitinkamas kitos Šalies mokslinių tyrimų programas.

               3. Šio susitarimo nuostatos nelaikomos įpareigojančiomis Šalis laikytis bet kokio pobūdžio išimtinių sąlygų; kiekviena Šalis turi teisę vykdyti veiklą nepriklausomai nuo kitos Šalies.

               4. Šis susitarimas įgyvendinamas taip, kad būtų galima:

               a) išvengti branduolinės veiklos varžymo ar vilkinimo kurios nors Šalies teritorijoje;

               b) išvengti kišimosi į tokią veiklą;

               c) laikytis rizikos ribojimo principais grindžiamos valdymo praktikos norint veiklą vykdyti ekonomiškai ir saugiai.

                5. Šio susitarimo nuostatomis nesiekiama:

               a) kištis į kurios nors Šalies branduolinę politiką ar programas arba trukdyti skatinti branduolinę energiją naudoti taikiais tikslais;

               b) kliudyti laisvam branduolinių medžiagų, nebranduolinių medžiagų ir įrangos judėjimui Bendrijos arba Indijos teritorijoje.

               3 straipsnis
                  Principai

               Bendradarbiavimo veikla vykdoma vadovaujantis šiais principais:

               1)abipusės naudos, grindžiamos bendra pranašumų pusiausvyra;

               2)abipusės galimybės susipažinti su kiekvienos Šalies vykdoma mokslinių tyrimų ir technologinės plėtros veikla;

               3)savalaikio keitimosi informacija, kuri gali turėti įtakos bendradarbiavimo veiklos dalyvių veiksmams;

               4)veiksmingos intelektinės nuosavybės apsaugos ir teisingo intelektinės nuosavybės teisių paskirstymo.

               4 straipsnis
                  Bendradarbiavimo mokslinių tyrimų ir technologinės plėtros srityje veiklos sritys

               Bendradarbiavimas pagal šį susitarimą gali apimti visą Euratomo steigimo sutarties 7 straipsnyje nurodytose Euratomo Bendrijos bendrosiose branduolinių tyrimų ir mokymo programose nustatytą mokslinių tyrimų ir technologinės plėtros (toliau – MTTP) veiklą ir Indijoje vykdomą MTTP veiklą, susijusią su branduolinės energijos naudojimu taikiais tikslais atitinkamose mokslo ir technologijų srityse. Toks bendradarbiavimas vykdomas neviršijant kiekvienos Šalies atitinkamos kompetencijos bei programų taikymo srities ir atsižvelgiant į jų atitinkamus įstatymus ir kitus teisės aktus. Jis gali apimti šias MTTP sritis:

               branduolio dalijimąsi:

               –i) reaktorių, išskyrus tuos, kuriuose naudojamas stipriai prisodrintas uranas (izotopo 235U kiekis yra didesnis kaip 20 %), ir jėgainių saugą ir su tokiais reaktoriais susijusį branduolinio kuro ciklą;

               –ii) radiacinę saugą ir aplinkos monitoringą;

               –iii) radioaktyviųjų atliekų tvarkymą, visų pirma atliekų kiekio mažinimą, galutinį apdorojimą ir elgesį saugyklose;

               –iv) branduolinių įrenginių eksploatavimo nutraukimą, deaktyvavimą ir išmontavimą;

                branduolinės saugos, saugumo ir apsaugos priemonių technologijų ir metodikos kūrimo pažangą;

                fundamentinius ir taikomuosius mokslinius tyrimus branduolinių mokslų srityje;

                su energija nesusijusį branduolinių technologijų taikymą, pavyzdžiui, žemės ūkio ar sveikatos priežiūros srityje arba izotopų gamybos pramonėje;

                valdomą termobranduolinę sintezę;

                švietimą ir mokymą;

                kitas bendradarbiavimo sritis, susijusias su civiliniais branduoliniais tyrimais ir technologine plėtra, dėl kurių Šalys gali susitarti, jei šios sritys patenka į jų atitinkamas programas.

               Šiame straipsnyje nurodytą Šalių bendradarbiavimą taip pat gali vykdyti įgaliotieji asmenys ir atitinkamose Šalių teritorijose įsteigtos įmonės.

                5 straipsnis
                  Bendradarbiavimo veiklos formos

               1.Laikydamosi atitinkamų taikytinų įstatymų, kitų teisės aktų ir politikos, Šalys kuo aktyviau skatina dalyvius dalyvauti pagal šį susitarimą vykdomoje veikloje, siekdamos sudaryti panašias sąlygas dalyvauti atitinkamuose savo moksliniuose ir technologiniuose tyrimuose ir technologinės plėtros veikloje.

               2.Bendradarbiavimo veikla gali būti šių formų:

               a)Indijos mokslinių tyrimų subjektų dalyvavimas Euratomo Bendrijos bendrosiose branduolinių tyrimų ir mokymo programose numatytuose MTTP projektuose ir Bendrijoje įsteigtų mokslinių tyrimų subjektų dalyvavimas panašiose Indijos MTTP programose. Tokiam dalyvavimui taikomos kiekvienos Šalies MTTP programoms taikytinos taisyklės ir tvarka;

               b)jungtiniai MTTP projektai – jie įgyvendinami dalyviams parengus A priede nurodytą technologijų vadybos planą;

               c)studentų, mokslininkų ir techninių ekspertų vizitai ir mainai;

               d)bendras mokslinių seminarų, konferencijų, simpoziumų, praktinių seminarų ir trumpalaikių šviečiamųjų renginių organizavimas, taip pat ekspertų dalyvavimas tokioje veikloje;

               e)keitimasis eksperimentams skirtais pavyzdžiais, medžiagomis, instrumentais ir prietaisais, jų mainai ir perdavimas;

               f)keitimasis informacija apie praktiką, įstatymus, kitus teisės aktus ir programas, tiesiogiai susijusius su bendradarbiavimu pagal šį susitarimą;

               g)bet kokia kita šio susitarimo 10 straipsniu įsteigto iniciatyvinio komiteto rekomenduota tvarka, kuri neprieštarauja abiejų Šalių politikai ir taikytinoms procedūroms.

               6 straipsnis
                  Naudojimas taikiais tikslais

               1.
                     Bendradarbiavimas pagal šį susitarimą vykdomas tik taikiais su sprogdinimu nesusijusiais tikslais.

               2.
                     Šalys užtikrina, kad pagal šį susitarimą perduotos medžiagos, branduolinės medžiagos, įrenginiai ir technologijos, taip pat atgautosios arba kaip šalutinis produktas gautos branduolinės medžiagos būtų naudojami tik taikiais su sprogdinimu nesusijusiais tikslais.

               7 straipsnis
                  Branduolinė sauga

               Taikomos Branduolinės saugos konvencijos (TATENA dokumentas INFCIRC/449, toliau – BSK), kurios šalys yra Indija, Bendrija ir jos valstybės narės, nuostatos. Be įsipareigojimų, kuriuos Šalys ir Bendrijos valstybės narės prisiėmė pagal BSK, šiuo susitarimu joms nenustatoma jokių kitų įsipareigojimų.

               8 straipsnis
                  Branduolinės saugos garantijos

               1.
                     Pagal šį susitarimą Indijos Respublikai perduotoms branduolinėms medžiagoms ir įrangai, taip pat vėlesnių kartų atgautosioms arba kaip šalutinis produktas gautoms branduolinėms medžiagoms yra ir toliau bus taikomos TATENA garantijos pagal 2009 m. gegužės 11 d. įsigaliojusį Indijos Vyriausybės ir Tarptautinės atominės energijos agentūros susitarimą dėl garantijų taikymo civilinės paskirties branduoliniams įrenginiams (INFCIRC/754) ir vėlesnius jo priedus.

               2.
                     Pagal šį susitarimą Bendrijos valstybėms narėms perduotoms branduolinėms medžiagoms ir įrangai, taip pat vėlesnių kartų atgautosioms arba kaip šalutinis produktas gautoms branduolinėms medžiagoms yra ir toliau bus taikomos Euratomo garantijos pagal Euratomo sutartį ir Tarptautinės atominės energijos agentūros garantijos pagal šiuos susitarimus:

               i)
                     1973 m. balandžio 5 d. sudarytą Airijos, Austrijos Respublikos, Belgijos Karalystės, Danijos Karalystės, Graikijos Respublikos, Ispanijos Karalystės, Italijos Respublikos, Liuksemburgo Didžiosios Hercogystės, Nyderlandų Karalystės, Portugalijos Respublikos, Suomijos Respublikos, Švedijos Karalystės, Vokietijos Federacinės Respublikos, Čekijos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos, Maltos Respublikos, Lenkijos Respublikos, Slovėnijos Respublikos, Slovakijos Respublikos, Bulgarijos Respublikos, Rumunijos, Bendrijos ir Agentūros susitarimą, įgyvendinantį Sutarties dėl branduolinio ginklo neplatinimo III straipsnio 1 ir 4 dalis (toliau – Susitarimas dėl garantijų taikymo branduolinio ginklo neturinčioms Bendrijos valstybėms narėms), papildytą 1998 m. rugsėjo 22 d. sudarytu Papildomu protokolu (INFCIRC/193);

               ii)
                     1976 m. rugsėjo 6 d. sudarytą Jungtinės Didžiosios Britanijos ir Šiaurės Airijos Karalystės, Bendrijos ir Agentūros susitarimą dėl garantijų, susijusių su Sutartimi dėl branduolinio ginklo neplatinimo, taikymo Jungtinėje Didžiosios Britanijos ir Šiaurės Airijos Karalystėje (toliau – Susitarimas dėl garantijų taikymo Jungtinėje Karalystėje), papildytą 1998 m. rugsėjo 22 d. sudarytu Papildomu protokolu (INFCIRC/263), ir

               iii)
                     1978 m. liepos 27 d. sudarytą Prancūzijos, Bendrijos ir Agentūros susitarimą dėl garantijų taikymo Prancūzijoje (toliau – Susitarimas dėl garantijų taikymo Prancūzijoje), papildytą 1998 m. rugsėjo 22 d. Papildomu protokolu (INFCIRC/290).

               9 straipsnis

               Tolesnis perdavimas

               1.
                     Priimančioji Šalis gauna tiekiančiosios Šalies išankstinį rašytinį sutikimą dėl bet kokio jai pagal šį susitarimą perduotų medžiagų, branduolinių medžiagų, įrangos ir susijusių technologijų tolesnio perdavimo už Šalių jurisdikcijai priklausančios teritorijos ribų.

               2.
                     Be to, priimančioji Šalis gauna tiekiančiosios Šalies išankstinį rašytinį sutikimą dėl bet kokio medžiagų, branduolinių medžiagų, įrangos ir susijusių technologijų, kurios atgautos, pagamintos arba gautos panaudojus tiekiančiosios Šalies jai pirmiau perduotas medžiagas, branduolines medžiagas, įrangą ir susijusias technologijas, perdavimo.

               3.
                     Priimančioji Šalis taip pat gauna trečiosios šalies, kuriai ji ketina objektus toliau perduoti, kaip nurodyta 1 dalyje, arba perduoti, kaip nurodyta 2 dalyje, vyriausybės patikinimą, kad:

               a) toliau perduoti arba perduoti objektai bus naudojami tik taikiais su sprogdinimu nesusijusiais tikslais ir

               b) jiems bus taikomos TATENA garantijos.

               10 straipsnis
                  Bendradarbiavimo veiklos koordinavimas ir palankesnių sąlygų jai sudarymas

               1.Bendradarbiavimo veiklą pagal šį susitarimą Indijos vardu koordinuoja ir palankesnes sąlygas jai sudaro Atominės energetikos departamentas, o Bendrijos vardu – Europos Komisijos tarnyba, atsakinga už Euratomo bendrosiose programose nurodytų mokslinių tyrimų veiksmų valdymą; jie veikia kaip vykdantieji atstovai.

               2.Šiam susitarimui valdyti vykdantieji atstovai įsteigia MTTP bendradarbiavimo iniciatyvinį komitetą (toliau – Iniciatyvinis komitetas); šį komitetą sudaro vienodas skaičius oficialių kiekvienos Šalies atstovų; komitetas priima savo darbo tvarkos taisykles.

               3.Iniciatyvinio komiteto funkcijos:

               a)skatinti įvairius 5 straipsnyje nurodytus MTTP bendradarbiavimo veiksmus ir vykdyti jų priežiūrą;

               b)rekomenduoti Šalims bendrai finansuoti jungtinius MTTP projektus, pateiktus remiantis patvirtintu bendru kvietimu teikti paraiškas, kurį kartu paskelbė vykdantieji atstovai.

               Jungtinius projektus, kuriuos vienos Šalies mokslininkai pateikė norėdami dalyvauti kitos Šalies programose, Šalys atrenka laikydamosi savo atrankos tvarkos; procedūroje gali dalyvauti abiejų Šalių ekspertai;

               c)pagal 5 straipsnio 2 dalies a punktą iš potencialių MTTP bendradarbiavimo sričių nurodyti tas prioritetines bendro intereso sritis ar posričius, kuriuose kitais metais siekiama bendradarbiavimo;

               d)pagal 5 straipsnio 2 dalies c punktą siūlyti abiejų Šalių mokslininkams sutelkti savo projektus, kurie turėtų abipusės naudos ir papildytų vienas kitą;

               e)tikrinti, ar 5 straipsnio 2 dalies e, f ir g punktai įgyvendinami visapusiškai laikantis šio susitarimo nuostatų;

               f)pagal 5 straipsnio 2 dalį teikti rekomendacijas;

               g)konsultuoti Šalis, kaip, nepažeidžiant šiame susitarime išdėstytų principų, stiprinti ir gerinti bendradarbiavimą;

               h)apžvelgti šio susitarimo veikimo ir įgyvendinimo veiksmingumą;

               i)kasmet Šalims teikti pagal šį susitarimą vykdomo bendradarbiavimo padėties, pasiekto lygio ir veiksmingumo ataskaitą.

               4.Paprastai Iniciatyvinio komiteto posėdžiai rengiami kasmet pagal bendrai sutartą tvarkaraštį; posėdžiai turėtų būti rengiami pakaitomis Bendrijoje ir Indijoje. Bet kurios Šalies prašymu gali būti šaukiami neeiliniai posėdžiai.

               5.Iniciatyvinio komiteto sprendimai priimami bendru sutarimu. Rašomas kiekvieno posėdžio protokolas, kuriame fiksuojami sprendimai ir pagrindiniai aptarti klausimai. Šį protokolą tvirtina paskirti Iniciatyvinio komiteto pirmininkai.

               6.Su Iniciatyvinio komiteto posėdžiais tiesiogiai susijusias išlaidas, išskyrus kelionės ir apgyvendinimo išlaidas, padengia priimančioji Šalis. Kitas Iniciatyvinio komiteto arba jo vardu patirtas išlaidas padengia ta Šalis, su kuria nariai yra susiję.

               11 straipsnis
                  Finansavimas

               1.Bendradarbiavimo veikla vykdoma atsižvelgiant į tai, ar turima pakankamai lėšų, ir laikantis Šalių taikytinų įstatymų ir kitų teisės aktų, politikos ir programų. Tais atvejais, kai bendradarbiavimo veiklos dalyviai patyrė išlaidų, vienos Šalies lėšos kitai Šaliai nepervedamos.

               2.Kai konkrečiose vienos Šalies bendradarbiavimo schemose numatyta galimybė teikti finansinę paramą kitos Šalies dalyviams, bet kokia tokia subsidija ar finansinis įnašas teikiami laikantis kiekvienos Šalies teritorijoje taikytinų įstatymų ir kitų teisės aktų. Tokiu atveju taikytinos sąlygos nustatomos specialiame susitarime; jis negali prieštarauti šio susitarimo nuostatoms.

               12 straipsnis

               Darbuotojų atvykimas ir eksperimentams skirtos įrangos įvežimas

               Kiekviena Šalis imasi visų pagrįstų priemonių ir deda visas pastangas, kad, laikantis kiekvienos Šalies teritorijoje galiojančių įstatymų ir kitų teisės aktų, pagal šio susitarimo nuostatas būtų sudarytos palankesnės sąlygos Šalių nurodytą bendradarbiavimo veiklą vykdantiems asmenims atvykti į jos teritoriją, joje būti ir iš jos išvykti, o eksperimentams naudojamoms medžiagoms, duomenims, pavyzdžiams ir prietaisams – į ją būti įvežtiems, joje būti laikomiems ir iš jos būti išgabentiems.

               13 straipsnis
                  Informacijos sklaida ir naudojimas

               1.
                     Kiek tai susiję su Indijoje įsteigtų mokslinių tyrimų subjektų, dalyvaujančių Bendrijos MTTP projektuose, nuosavybės teise į informaciją bei intelektinę nuosavybę, atsiradusią dėl tokio dalyvavimo, su jos sklaida ir su jos naudojimu, šie subjektai laikosi rezultatų, gautų vykdant Bendrijos MTTP specialiosiose programose nurodytus mokslinius tyrimus, sklaidos taisyklių ir šio sprendimo A priedo, kuris yra neatsiejama susitarimo dalis, nuostatų. Vis dėlto, nedarant poveikio šio susitarimo nuostatoms, gali būti padaryta šio priedo pakeitimų.

               2.
                     Kiek tai susiję su Bendrijoje įsteigtų mokslinių tyrimų subjektų, dalyvaujančių Indijos MTTP projektuose, nuosavybės teise į informaciją bei intelektinę nuosavybę, atsiradusią dėl tokio dalyvavimo, su jos sklaida ir su jos naudojimu, šie subjektai laikosi Indijos mokslinių tyrimų subjektams taikytinų taisyklių bei procedūrų ir šio susitarimo A priedo nuostatų.

               3.
                     Šio susitarimo nuostatomis negali būti remiamasi siekiant įgyti komercinį ar pramoninį pranašumą arba kištis į bet kurios Šalies arba įgaliotųjų asmenų vidaus ar tarptautinius komercinius ar pramoninius interesus arba į bet kurios Šalies ar Bendrijos valstybių narių vyriausybių branduolinę politiką.

               14 straipsnis
                  Konfidencialumas

               Nedarant poveikio 12 straipsnio taikymui, kiekviena Šalis įsipareigoja ne ilgiau kaip 10 metų nuo šio susitarimo nutraukimo arba pasibaigimo neatskleisti jokios su kita Šalimi susijusios, bet su susitarimo objektu tiesiogiai nesusijusios informacijos, faktų ar įvykių, kuriuos ji galėjo sužinoti vykdydama šį susitarimą, jei tokia informacija netapo vieša (kitais būdais nei vienai iš Šalių ją paskelbus pažeidžiant šį susitarimą ar bet kokį kitą įsipareigojimą).

               15 straipsnis
                  Dvišaliai susitarimai dėl bendradarbiavimo branduolinės energijos srityje

               1.
                     Šis susitarimas nedaro poveikio galiojantiems dvišaliams susitarimams, visų pirma 2010 m. gegužės 17 d. įsigaliojusiam Indijos Respublikos Vyriausybės ir Europos atominės energijos bendrijos bendradarbiavimo susitarimui dėl branduolių sintezės energijos mokslinių tyrimų, arba Indijos ir atskirų Bendrijos valstybių narių sudarytiems susitarimams.

               2.
                     Bendrijos valstybės narės, pageidaujančios užmegzti dvišalį bendradarbiavimą su Indija, tai gali daryti pagal šį susitarimą.

               16 straipsnis
                  Taikytina teisė

               Šis susitarimas aiškinamas atsižvelgiant į Bendrijoje ir Indijoje galiojančius atitinkamus įstatymus ir kitus teisės aktus, taip pat į Šalių tarptautinius įsipareigojimus. Bendrijoje taikytina teisė apima Euratomo sutartį ir pagal ją priimtus teisės aktus.

               17 straipsnis
                  Susitarimo įsigaliojimas, nutraukimas ir ginčų sprendimas

               1.
                     Šis susitarimas įsigalioja tą dieną, kai Šalys raštu praneša viena kitai, kad įvykdyti teisiniai reikalavimai, būtini šiam susitarimui įsigalioti.

               2.
                     Šis susitarimas galioja dešimt metų. Vėliau šio susitarimo galiojimas kaskart automatiškai pratęsiamas penkerių metų laikotarpiams, išskyrus atvejus, kai viena iš Šalių praneša kitai Šaliai apie ketinimą jį nutraukti laikantis šio straipsnio 5 ir 6 dalyse nustatytos tvarkos.

               3.
                     Šio susitarimo priedas yra neatsiejama jo dalis ir gali būti iš dalies keičiamas pagal šio straipsnio 2 dalį.

               4.
                     Šalims sutarus, šis susitarimas gali būti iš dalies pakeistas. Pakeitimai įsigalioja tą dieną, kai Šalys raštu praneša viena kitai, kad baigtos atitinkamos vidaus procedūros, būtinos šiam susitarimui iš dalies pakeisti.

               5.
                     Bet kuri Šalis gali nutraukti šį susitarimą prieš šešis mėnesius apie tai raštu pranešusi kitai Šaliai. Šio susitarimo pasibaigimas ar nutraukimas nedaro poveikio bet kokio pagal jį sudaryto susitarimo galiojimui ar trukmei arba konkrečioms teisėms ir pareigoms, atsiradusioms pagal A priedą.

               6.
                     Jei po šio susitarimo įsigaliojimo bet kuriuo momentu kuri nors Šalis ar Bendrijos valstybė narė imasi bet kokių veiksmų, kuriais iš esmės nevykdomi jai pagal šį susitarimą tenkantys įsipareigojimai, kita Šalis turi teisę, apie tai iš anksto pranešusi raštu, sustabdyti tolesnį bendradarbiavimą pagal šį susitarimą arba laikinai sustabdyti arba visiškai ar iš dalies nutraukti šio susitarimo galiojimą.

               7.
                     Visi klausimai ar ginčai, susiję su šio susitarimo aiškinimu ar įgyvendinimu, sprendžiami bendru Šalių sutarimu 10 straipsniu įsteigto Iniciatyvinio komiteto posėdyje.

               8.
                     Šio susitarimo 13 ir 14 straipsnių nuostatos taikomos toliau, nepaisant to, kad dėl bet kokios priežasties visiškai arba iš dalies nutrauktas tolesnis bendradarbiavimas pagal šį susitarimą arba nutrauktas šis susitarimas.

               18 straipsnis

               Autentiškos kalbos

               Šis susitarimas parengiamas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir hindi kalbomis; kiekvienas tekstas yra vienodai autentiškas.

               Tai patvirtindami šį susitarimą pasirašė toliau nurodyti tinkamai įgalioti asmenys.

                        Europos atominės energijos bendrijos vardu

                        Indijos Respublikos Vyriausybės vardu

                        Atominės energetikos departamentas

               A PRIEDAS

               INTELEKTINĖS NUOSAVYBĖS TEISĖS

               Teisės į intelektinę nuosavybę, sukurtą ar pateiktą pagal šį susitarimą, suteikiamos, kaip numatyta šiame priede.

               TAIKYMAS

               Šis priedas taikomas jungtiniams moksliniams tyrimams, vykdomiems pagal šį susitarimą, išskyrus atvejus, kai Šalys susitarė kitaip.

               I.
                     Nuosavybės teisių turėjimas, suteikimas ir įgyvendinimas

               1.
                     Šiame priede vartojamo termino „intelektinė nuosavybė“ apibrėžtis nustatyta susitarimo 1 straipsnyje.

               2.
                     Šis priedas reglamentuoja teisių ir interesų suteikimą Šalims ir jų dalyviams. Kiekviena Šalis ir jos dalyviai užtikrina, kad kita Šalis ir jos dalyviai galėtų įgyti jai (jiems) pagal šį priedą suteiktas teises į intelektinę nuosavybę. Šis priedas jokiais kitais būdais nepakeičia Šaliai ir jos piliečiams arba dalyviams suteiktų teisių, interesų ir autorinio atlyginimo, kurių apimtis nustatoma laikantis kiekvienos Šalies įstatymų bei praktikos ir taikytinų tarptautinių taisyklių (Pasaulinės intelektinės nuosavybės organizacijos (PINO) konvencijų) bei atitinkamų nacionalinių intelektinės nuosavybės srities taisyklių, ir jiems nedaro poveikio.

               3.
                     Šalys taiko šiuos principus, kurie nustatomi konkrečiuose sutartiniuose susitarimuose:

               a)
                     veiksmingos intelektinės nuosavybės apsaugos, įskaitant autorių teises į programinę įrangą. Šalys užtikrina, kad jos ir (arba) jų dalyviai per protingą terminą praneštų vieni kitiems apie bet kokios pagal šį susitarimą ar įgyvendinimo susitarimus atsirandančios intelektinės nuosavybės sukūrimą, ir siekia atitinkamai laiku užtikrinti tokios intelektinės nuosavybės apsaugą;

               b)
                     efektyvaus rezultatų panaudojimo;

                c)
                     Šalių ir jų dalyvių indėlio įvertinimo nustatant jų teises ir interesus;

                d)
                     kitos Šalies dalyvių nediskriminavimo, palyginti su savo dalyviams užtikrinamomis sąlygomis, kiek tai susiję su nuosavybės teise į informaciją, jos naudojimu bei platinimu ir intelektinės nuosavybės teisių turėjimu, suteikimu ir įgyvendinimu;

               e)
                     konfidencialios verslo informacijos apsaugos.

               4.
                     Dalyviai kartu parengia technologijų valdymo planą (TVP). TVP – tai specialus jungtinių mokslinių tyrimų dalyvių sudaromas susitarimas, kuriame apibrėžiamos atitinkamos jų teisės ir pareigos, be kita ko, susijusios su nuosavybės teise į informaciją ir intelektinę nuosavybę, kuri bus sukurta vykdant jungtinius mokslinius tyrimus, ir jos naudojimu, įskaitant paskelbimą. Intelektinės nuosavybės atveju technologijų valdymo plane paprastai aptariami, be kita ko, klausimai dėl nuosavybės teisės, apsaugos, naudotojo teisių ją naudoti mokslinių tyrimų ir technologinės plėtros tikslais, naudojimo ir platinimo, įskaitant susitarimus dėl bendro paskelbimo, kviestinių mokslo darbuotojų teisių ir pareigų ir ginčų sprendimo tvarkos. Technologijų valdymo plane taip pat aptariami klausimai, susiję su bendrąja ir specialiąja informacija, licencijų išdavimu ir rezultatų pateikimu. TVP rengiamas laikantis kiekvienoje Šalyje galiojančių taisyklių ir kitų teisės aktų, nedarant poveikio taikytinoms tarptautinėms (t. y. PINO konvencijos) ir atitinkamoms nacionalinėms intelektinės nuosavybės srities taisyklėms ir atsižvelgiant į jungtinių mokslinių tyrimų tikslus, Šalių ir dalyvių finansinio ar kitokio indėlio santykinę dalį, licencijavimo pagal teritoriją ar naudojimo sritis pranašumus ir trūkumus, taikytinuose nacionaliniuose įstatymuose nustatytus reikalavimus, ginčų sprendimo tvarkos poreikį ir kitus veiksnius, kuriuos dalyviai laiko svarbiais. Bendruose technologijų valdymo planuose taip pat nustatomos intelektinės nuosavybės srities teisės ir pareigos, susijusios su kviestinių mokslo darbuotojų atliekamais moksliniais tyrimais. Prieš sudarant konkrečias sutartis dėl bendradarbiavimo mokslinių tyrimų ir technologinės plėtros srityje, prie jų pridedamus technologijų valdymo planus tvirtina mokslinius tyrimus finansuojančių Šalių atsakingos finansavimo agentūros ar departamentai.

               5.
                     Teisės į informaciją ar intelektinę nuosavybę, kuri sukurta vykdant jungtinius mokslinius tyrimus ir kuri neaptarta technologijų valdymo plane, suteikiamos vadovaujantis kuo greičiau sudarysimame TVP išdėstytais principais. Tais atvejais, kai TVP nesudarytas, kilus ginčams, kurių negalima išspręsti laikantis sutartos ginčų sprendimo tvarkos, tokia informacija arba intelektinė nuosavybė bendrai priklauso visiems jungtiniuose moksliniuose tyrimuose, kuriuos vykdant ji buvo sukurta, dalyvavusiems dalyviams. Kiekvienas dalyvis, kuriam taikoma ši nuostata, turi teisę tokią informaciją ar intelektinę nuosavybę be jokių geografinių apribojimų naudoti savo komerciniams tikslams.

               6.
                     Laikydamasi taikytinų nacionalinių įstatymų ir vadovaudamasi pirmiau nurodytais principais, kiekviena Šalis užtikrina, kad kita Šalis ir jos dalyviai galėtų turėti jiems suteiktas teises į intelektinę nuosavybę.

               7.
                     Kiekviena Šalis, šio susitarimo taikymo srityje išlaikydama konkurencijos sąlygas, stengiasi užtikrinti, kad pagal šį susitarimą įgytos teisės ir pagal jį sudaryti susitarimai būtų įgyvendinami taip, kad visų pirma būtų skatinama platinti ir naudoti pagal šį susitarimą sukurtą, paviešintą ar kitaip paskelbtą informaciją.

               8.
                     Šio susitarimo pasibaigimas ar nutraukimas nedaro poveikio intelektinės nuosavybės teisėms ar pareigoms, kylančioms iš vykdomų projektų, patvirtintų pagal šį priedą.

               II.
                     Autorių teisės saugomi kūriniai ir mokslinės literatūros kūriniai

               Šalims ar jų dalyviams suteikiamas toks autorių teisių režimas, kuris neprieštarauja Berno konvencijai (1971 m. Paryžiaus aktas) ir Sutarčiai dėl intelektinės nuosavybės teisių aspektų, susijusių su prekyba (TRIPS sutartis). Nedarant poveikio I skirsniui, galimybei įgyti teisę į intelektinę nuosavybę ir III skirsniui, išskyrus atvejus, kai technologijų valdymo plane susitarta kitaip, Šalys ar dalyviai mokslinių tyrimų rezultatus skelbia kartu. Laikantis pirmiau nustatytos bendrosios taisyklės, taikoma tokia tvarka:

               1.
                     Tuo atveju, kai kuri nors Šalis ar jos dalyviai paskelbė mokslo ir technikos periodinių leidinių, straipsnių, ataskaitų, knygų, įskaitant vaizdo įrašus, sukurtus vykdant jungtinius mokslinius tyrimus pagal šį susitarimą, kita Šalis arba jos dalyviai įgyja teisę į visame pasaulyje galiojančią neišimtinę ir neatšaukiamą licenciją versti, atgaminti, pritaikyti, transliuoti ir viešai platinti tokius kūrinius nemokėdami autorinio atlyginimo.

               2.
                     Šalys stengiasi kuo platesniu mastu platinti nepriklausomų leidėjų išleistus mokslinio pobūdžio literatūros kūrinius, sukurtus remiantis pagal šį susitarimą vykdomų jungtinių mokslinių tyrimų rezultatais.

               3.
                     Visuose autorių teisės saugomų kūrinių, kurie bus sukurti ir viešai platinami pagal šias nuostatas, egzemplioriuose nurodomi kūrinio autoriaus (ių) vardai ir pavardės, išskyrus atvejus, kai jis (jie) nedviprasmiškai atsisako būti įvardyti. Kūrinio egzemplioriuose taip pat aiškiai ir matomai pateikiama nuoroda, kurioje pripažįstama bendra Šalių parama.

               III.
                     Neatskleistina informacija

               A.
                     Dokumentuose užfiksuota neatskleistina informacija

               1.
                     Atitinkamai kiekviena Šalis, jos agentūros arba dalyviai pageidautina technologijų valdymo plane kuo anksčiau tinkamomis fiksavimo priemonėmis nurodo, kuri informacija jų pageidavimu neturėtų būti atskleista pagal šį susitarimą, atsižvelgiant į, inter alia, šiuos kriterijus:

               a)
                     informacijos slaptumą, t. y. tai, kad kaip visuma arba kaip tiksli jos komponentų konfigūracija ar rinkinys ji nėra visuotinai žinoma tų sričių ekspertams ar jie negali teisėtomis priemonėmis su šia informacija susipažinti;

               b)
                     faktinę ar galimą komercinę informacijos vertę dėl jos slaptumo;

               c)
                     tai, kad informacija buvo saugoma anksčiau, t. y. teisėtai informaciją kontroliuojantis asmuo, siekdamas išsaugoti jos slaptumą, ėmėsi tomis aplinkybėmis pagrįstų priemonių. Tam tikrais atvejais Šalys ir jų dalyviai gali susitarti, kad, jei nenurodyta kitaip, dalis informacijos ar visa informacija, kuri suteikta, kuria pasikeista ar kuri sukurta vykdant jungtinius mokslinius tyrimus pagal šį susitarimą, negali būti atskleista.

               2.
                     Kiekviena Šalis užtikrina, kad ji ir jos dalyviai aiškiai nurodytų neatskleistiną informaciją, pavyzdžiui, ją atitinkamai pažymėdami, paženklindami riboto naudojimo ženklu arba sudarydami atitinkamą susitarimą dėl jos neatskleidimo. Tai taip pat taikoma bet kokiam visos ar dalies minėtos informacijos, kuri tokiu būdu pažymėta ar paženklinta, atgaminimui. Pagal šį susitarimą neatskleistiną informaciją gavusi Šalis atsižvelgia į informacijos konfidencialų pobūdį. Šie apribojimai automatiškai nustoja galioti, kai informacijos savininkas ją viešai atskleidžia.

               3.
                     Pagal šį susitarimą perduotą neatskleistiną informaciją gavusi Šalis ją gali platinti tik joje esantiems ar dirbantiems asmenims ir kitiems atitinkamiems informaciją gavusios Šalies departamentams ar agentūroms, kuriems leidimas suteiktas konkrečiais vykdomų jungtinių mokslinių tyrimų tikslais, su sąlyga, kad bet kokiai tokiu būdu išplatintai informacijai bus taikomas rašytinis konfidencialumo susitarimas ir ji bus lengvai atpažįstama kaip tokia, kaip nurodyta 2 punkte.

               4.
                     Gavusi pagal šį susitarimą neatskleistiną informaciją pateikusios Šalies išankstinį rašytinį sutikimą, informaciją gavusi Šalis gali platinti tokią neatskleistiną informaciją platesniu mastu, nei leidžiama pagal 3 punktą. Šalys bendradarbiaudamos nustato prašymų leisti informaciją platinti platesniu mastu pateikimo ir išankstinio rašytinio sutikimo suteikimo tvarką; kiekviena Šalis tokį sutikimą duoda atsižvelgdama į savo vidaus politiką, įstatymus ir kitus teisės aktus.

               B. Dokumentuose neužfiksuota neatskleistina informacija

               1.     Tais atvejais, kai neatskleistiną informaciją pateikusi Šalis ją pateikė žodžiu, visų pirma per seminarus, posėdžius ir apsilankymus patalpose ar laboratorijose, mutatis mutandis taikomos 1–4 punktų nuostatos su sąlyga, kad iki bet kokio neatskleistinos arba kitokios konfidencialios ar slaptos informacijos pateikimo žodžiu tokios informacijos pateikėjas ir gavėjas kartu pasirašys memorandumą, kuriame bus nustatytos tos žodžiu perduotos informacijos apimtis ir turinys.

               2.      Kontrolė

               Kiekviena Šalis stengiasi užtikrinti, kad pagal šį susitarimą gauta neatskleistina informacija būtų kontroliuojama pagal jo nuostatas. Jei viena iš Šalių sužino arba yra pagrįsta tikimybė, kad ji negalės laikytis šio skirsnio nuostatų dėl informacijos neplatinimo, ji nedelsdama apie tai praneša kitai Šaliai. Tada Šalys surengia konsultacijas, kad parengtų atitinkamų veiksmų planą.

               __________________


title: Pasiulymas Tarybos sprendimas dėl aliejinių rapsų produktų (Brassica napus L., Ms8, Rf3 ir Ms8xRf3 linijos), genetiškai modifikuotų taip, kad būtų atsparūs herbicidui gliufosinat-amoniui, pateikimo į rinką pagal Europos parlamento ir Tarybos direktyvą 2001/18/EB

text:
Svarbus teisinis pranešimas

|

52006PC0078

Pasiulymas Tarybos sprendimas dėl aliejinių rapsų produktų (Brassica napus L., Ms8, Rf3 ir Ms8xRf3 linijos), genetiškai modifikuotų taip, kad būtų atsparūs herbicidui gliufosinat-amoniui, pateikimo į rinką pagal Europos Parlamento ir Tarybos direktyvą 2001/18/EB  /* KOM/2006/0078 galutinis */

	[pic] | EUROPOS BENDRIJŲ KOMISIJA |Briuselis, 11.7.2006KOM(2006) 78 galutinisPasiūlymasTARYBOS SPRENDIMASdėl aliejinių rapsų produktų (Brassica napus L., Ms8, Rf3 ir Ms8xRf3 linijos), genetiškai modifikuotų taip, kad būtų atsparūs herbicidui gliufosinat-amoniui, pateikimo į rinką pagal Europos Parlamento ir Tarybos direktyvą 2001/18/EB(pateikta Komisijos)AIŠKINAMASIS MEMORANDUMAS1. Pagal Direktyvos 2001/18/EB 13 straipsnį Belgijos institucijos gavo pranešimą (nuoroda C/BE/96/01) dėl aliejinių rapsų produktų ( Brassica napus L., Ms8, Rf3 ir Ms8xRf3 linijos), genetiškai modifikuotų taip, kad būtų atsparūs herbicidui gliufosinat-amoniui, pateikimo į rinką.2. Pranešime kalbama apie genetiškai modifikuotų aliejinių rapsų produktų ( Brassica napus L., Ms8, Rf3 ir Ms8xRf3 linijos) auginimą ir importavimą į Bendriją įvairiam naudojimui, tokiam kaip ir bet kurių kitų aliejinių rapsų, įskaitant naudojimą kaip pašarus ar jų sudėtyje, tačiau išskyrus naudojimą kaip maistą arba jo sudėtyje.3. Pagal direktyvos 14 straipsnį Belgijos kompetentinga institucija persiuntė Komisijai pranešimo įvertinimo ataskaitą, kurioje daroma išvada, kad genetiškai modifikuotų aliejinių rapsų produktai ( Brassica napus L., Ms8, Rf3 ir Ms8xRf3 linijos) gali būti pateikiami į rinką importui, perdirbimui ir naudojimui kaip bet kurie kiti aliejiniai rapsai, tačiau ne prašomai auginimo paskirčiai.4. Komisija įvertinimo ataskaitą persiuntė visoms kitoms valstybėms narėms, ir kai kurios iš jų išreiškė ir palaikė prieštaravimus dėl produkto pateikimo į rinką, priežastimi nurodydamos produkto alergeniškumą, toksiškumą, stebėsenos planą, žiedadulkių pasklidimą, atsitiktinį išbarstymą ir aptikimą. Todėl remiantis Direktyvos 2001/18/EB 18 straipsniu Komisija yra įpareigota priimti sprendimą pagal šios direktyvos, kuriai taikomi Sprendimo 1999/468/EB 5 ir 7 straipsniai, 30 straipsnio 2 dalyje nustatytą tvarką, atsižvelgiant į sprendimo 8 straipsnio nuostatas.5. Priemonių, kurių turi būti imamasi, projektas pagal Sprendimo 1999/468/EB 5 straipsnio 2 dalį buvo pateiktas Direktyvos 2001/18/EB 30 straipsniu įsteigto komiteto nuomonei pareikšti.6. Komitetas savo nuomonės nepateikė, todėl Komisija, vadovaudamasi Sprendimo 1999/468/EB 5 straipsnio 4 dalimi, turi nedelsdama pateikti Tarybai pasiūlymą dėl priemonių, kurių turi būti imtasi, ir apie tai pranešti Europos Parlamentui (buvo pranešta 2005 m. gruodžio 6 d.). Europos Parlamentas gali nuspręsti priimti poziciją pagal minėto sprendimo 8 straipsnį.7. Sprendimo 1999/468/EB 5 straipsnio 6 dalyje numatyta, kad, atsižvelgdama į tokią poziciją, Taryba prireikus gali kvalifikuota balsų dauguma priimti sprendimą per Direktyvos 2001/18/EB 30 straipsnio 2 dalyje nustatytą trijų mėnesių laikotarpį. Jei per šį trijų mėnesių laikotarpį Taryba kvalifikuota balsų dauguma nusprendžia, kad ji prieštarauja pasiūlymui, Komisija sprendimą svarsto iš naujo; jei pasibaigus šiam laikotarpiui Taryba nepriima pasiūlyto įgyvendinimo akto ir jam neprieštarauja, pasiūlytą įgyvendinimo aktą priima Komisija.PasiūlymasTARYBOS SPRENDIMASdėl aliejinių rapsų produktų ( Brassica napus L., Ms8, Rf3 ir Ms8xRf3 linijos), genetiškai modifikuotų taip, kad būtų atsparūs herbicidui gliufosinat-amoniui, pateikimo į rinką pagal Europos Parlamento ir Tarybos direktyvą 2001/18/EB(Tik tekstai olandų ir prancūzų kalbomis yra autentiški)EUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 2001 m. kovo 12 d. Europos Parlamento ir Tarybos direktyvą 2001/18/EB dėl genetiškai modifikuotų organizmų apgalvoto išleidimo į aplinką ir panaikinančią Tarybos direktyvą 90/220/EEB[1], ypač į jos 18 straipsnio 1 dalies pirmąją pastraipą,atsižvelgdama į Komisijos pasiūlymą,kadangi:(1) Direktyvoje 2001/18/EB numatyta, kad produktas, sudarytas iš genetiškai modifikuoto organizmo arba genetiškai modifikuotų organizmų kombinacijos, pateikiamas į rinką gavus atitinkamos kompetentingos institucijos raštišką sutikimą direktyvoje nurodyta tvarka.(2) Bayer BioScience N.V. Belgijos kompetentingai institucijai pateikė pranešimą dėl genetiškai modifikuotų aliejinių rapsų produktų ( Brassica napus L., Ms8, Rf3 ir Ms8xRf3 linijos) pateikimo į rinką.(3) Pranešime kalbama apie genetiškai modifikuotų aliejinių rapsų produktų ( Brassica napus L., Ms8, Rf3 ir Ms8xRf3 linijos) auginimą ir importavimą į Bendriją įvairiam naudojimui, tokiam kaip ir bet kurių kitų aliejinių rapsų, įskaitant naudojimą kaip pašarus ar jų sudėtyje, tačiau išskyrus naudojimą kaip maistą arba jo sudėtyje.(4) Pagal Direktyvos 2001/18/EB 14 straipsnyje numatytą procedūrą Belgijos kompetentinga institucija parengė įvertinimo ataskaitą, kuri buvo pateikta Komisijai ir valstybių narių kompetentingoms institucijoms; pagal kurią įvertinimo ataskaitoje daroma išvada, kad genetiškai modifikuotų aliejinių rapsų produktai ( Brassica napus L., Ms8, Rf3 ir Ms8xRf3 linijos) gali būti pateikiami į rinką importui, perdirbimui ir naudojimui kaip bet kurie kiti aliejiniai rapsai, tačiau ne prašomai auginimo paskirčiai.(5) Tam tikrų valstybių narių kompetentingos institucijos nesutiko, kad produktai būtų teikiami į rinką.(6) Atsižvelgiant į Belgijos ir kitų valstybių narių kompetentingų institucijų prieštaravimus dėl genetiškai modifikuotų aliejinių rapsų produktų ( Brassica napus L., Ms8, Rf3 ir Ms8xRf3 linijos) auginimo, EFSA nuomonėje apsiribojama importo ir perdirbimo klausimais, įskaitant naudojimą pašaruose.(7) 2005 m. rugsėjo mėn. priimtoje Europos maisto ir saugos tarnybos nuomonėje padaryta išvada, kad genetiškai modifikuoti aliejinių rapsų produktai ( Brassica napus L., Ms8, Rf3 ir Ms8xRf3 linijos) yra tokie pat saugūs žmonėms ir gyvūnams, o naudojami numatytu būdu – ir aplinkai, kaip ir tradiciniu būdu išvesti rapsai. Europos maisto saugos tarnyba taip pat nustatė, kad sutikimo gavėjo siūlomas stebėsenos planas atitinka numatomą naudojimą.(8) Pagal Direktyvą 2001/18/EB išanalizavus visus prieštaravimus dėl pranešime pateiktos informacijos ir Europos maisto saugos tarnybos nuomonės, nustatyta, kad nėra pagrindo manyti, jog genetiškai modifikuotų aliejinių rapsų produktų ( Brassica napus L., Ms8, Rf3 ir Ms8xRf3 linijos) pateikimas į rinką pakenks žmonių ar gyvūnų sveikatai arba aplinkai.(9) Aliejus, pagamintas iš genetiškai modifikuotų aliejinių rapsų, išvestų iš a) Ms8 aliejinių rapsų linijos ir bet kurių tradiciškai išvestų rapsų, b) Rf3 aliejinių rapsų linijos ir bet kurių tradiciškai išvestų rapsų ir c) hibridinės kombinacijos Ms8 x Rf3 yra pateiktas į rinką pagal 1997 m. sausio 27 d. Europos Parlamento ir Tarybos reglamento (EB) Nr. 258/97 dėl naujų maisto produktų ir naujų maisto komponentų 5 straipsnį[2]. Todėl jam taikomi 2003 m. rugsėjo 22 d. Europos Parlamento ir Tarybos reglamento Nr. 1829/2003 dėl genetiškai modifikuoto maisto ir pašarų[3] reikalavimai, ir jis gali būti pateikiamas į rinką bei naudojamas Bendrijos genetiškai modifikuoto maisto ir pašarų registre nustatytomis sąlygomis.(10) Pagal 2003 m. rugsėjo 22 d. Europos Parlamento ir Tarybos reglamentą (EB) Nr. 1830/2003 dėl genetiškai modifikuotų organizmų ir iš jų pagamintų maisto produktų ir pašarų atsekamumo ir ženklinimo ir iš dalies pakeičiantį Direktyvą 2001/18/EB[4] ir 2004 m. sausio 14 d. Komisijos reglamentą (EB) Nr. 65/2004, nustatantį genetiškai modifikuotų organizmų unikalių identifikatorių sudarymo ir priskyrimo sistemą[5], genetiškai modifikuotiems aliejinių rapsų produktams ( Brassica napus L., Ms8, Rf3 ir Ms8xRf3 linijos) priskiriami unikalūs identifikavimo kodai.(11) Atsitiktinai ar techniškai neišvengiamai produktuose atsirandantiems genetiškai modifikuotų organizmų likučiams, jei šie neviršija Direktyva 2001/18/EB ir Reglamentu (EB) Nr. 1829/2003 nustatytų ribinių verčių, netaikomi ženklinimo ir atsekamumo reikalavimai.(12) Atsižvelgiant į Europos maisto saugos tarnybos nuomonę, numatytam produktų naudojimui nebūtina nustatyti konkrečių sąlygų dėl produkto tvarkymo ar pakavimo ir konkrečių ekosistemų, aplinkos ar geografinių teritorijų apsaugos.(13) Atsižvelgiant į Europos maisto saugos tarnybos nuomonę, turi būti sukurta tinkama valdymo sistema, neleidžianti genetiškai modifikuotų aliejinių rapsų produktų ( Brassica napus L., Ms8, Rf3 ir Ms8xRf3 linijos) sėklų naudoti rapsų auginimui.(14) Prieš pateikiant produktus į rinką turi būti imtasi būtinų priemonių, užtikrinančių jo ženklinimą ir atsekamumą visuose pateikimo į rinką etapuose, įskaitant patikrinimą pagal atitinkamai įteisintą nustatymo metodą.(15) Direktyvos 2001/18/EB 30 straipsniu įsteigtas Komitetas šios direktyvos projekto 30 straipsnio 2 dalyje nustatyta tvarka po pasitarimo 2005 m. gruodžio 5 d. nepateikė nuomonės dėl Komisijos sprendimo projekte numatytų priemonių,PRIĖMĖ ŠĮ SPRENDIMĄ:1 straipsnis SutikimasNepažeidžiant kitų Bendrijos teisės aktų, ypač Reglamento (EB) Nr. 258/97 ir Reglamento (EB) Nr. 1829/2003, 2 straipsnyje nurodyto produkto, kaip pažymėta Bayer BioScience N.V. pranešime (nuoroda C/BE/96/01), pateikimui į rinką pagal šį sprendimą yra suteikiamas raštiškas Belgijos kompetentingos institucijos sutikimas.Pagal Direktyvos 2001/18/EB 19 straipsnio 3 dalį šiame sutikime yra aiškiai nurodomos sutikimui taikomos 3 ir 4 straipsniuose išdėstytos sąlygos.2 straipsnis Produktai1. Genetiškai modifikuoti organizmai, kuriuos numatoma pateikti į rinką kaip atskirus produktus ar kituose produktuose (toliau – produktai) yra aliejinių rapsų sėklos ( Brassica napus L.), gautos iš atskirų vyriškųjų ir moteriškųjų linijų, kuriose yra atitinkamai Ms8 ir Rf3 elementai, taip pat sėklos, gautos tradiciškai kryžminant šias moteriškąsias ir vyriškąsias tėvines linijas (Ms8xRf3 hibridas), kuriose yra šios įterptos DNR:Moteriškoji linija (Ms8)1.  PTA29-barnase-3’nos:2.  Tapetumo ląstelėms būdingas promotorius PTA29 iš Nicotiana tabacum3.  Barnase genas iš Bacillus amyloliquefaciens , atsakingas už vyriškąjį sterilumą4.  Agrobacterium tumefaciens nopalino sintetazės geno 3’ nekoduojančio regiono (3’nos) dalis5.  PssuAra-bar-3’g7:6.  PssuAra promotorius iš Arabidopsis thaliana7.  Bar genas, išskirtas iš Streptomyces hygroscopicus , lemiantis toleranciją herbicidui gliufosinat-amoniui8.  Agrobacterium tumefaciens TL-DNR 7 geno 3’ netransliuojamoji sekaVyriškoji linija (Rf3)9.  PTA29-barstar-3’nos:10.  Tapetumo ląstelėms būdingas promotorius PTA29 iš Nicotiana tabacum11.  Barstar genas iš Bacillus amyloliquefaciens , skirtas vaisingumui atstatyti12.  Agrobacterium tumefaciens nopalino sintetazės geno 3’ nekoduojančio regiono (3’nos) dalis13.  PssuAra-bar-3’g7:14.  PssuAra promotorius iš Arabidopsis thaliana15.  Bar genas, išskirtas iš Streptomyces hygroscopicus , lemiantis toleranciją herbicidui gliufosinat-amoniui16.  Agrobacterium tumefaciens TL-DNR 7 geno 3’ netransliuojamoji seka2. Sutikimas suteikiamas sėkloms iš palikuonių, išvestų sukryžminus Ms8, Rf3 ir Ms8xRf3 aliejinių rapsų linijas su tradiciškai išvestais aliejiniais rapsais, naudojimui kaip atskiras produktas arba kituose produktuose.3 straipsnis Pateikimo į rinką sąlygosProduktus galima naudoti tam pačiam tikslui, kaip ir bet kuriuos kitus aliejinius rapsus, išskyrus auginti ir naudoti kaip maistą ir pašarus arba jų sudėtyje, ir leidžiama pateikti į rinką laikantis šių sąlygų:a) sutikimas galioja 10 metų nuo sutikimo išdavimo dienos;b) produktų unikalūs identifikavimo kodai yra:ACS-BNØØ5-8 linijoms, kuriose yra tik Ms8 elemento;ACS-BNØØ3-6 linijoms, kuriose yra tik Rf3 elementas, irACS-BNØØ5-8 x ACS-BNØØ3-6 hibridinėms linijoms, kuriose ir Ms8, ir Rf3 elementai.c) nepažeidžiant Direktyvos 2001/18/EB 25 straipsnio, sutikimo gavėjas, bet kada jo pareikalavus, pateikia kompetentingoms institucijoms produkto teigiamus ir neigiamus kontrolinius mėginius, jo genetinę medžiagą arba turimas etalonines medžiagas;d) nepažeidžiant specialių ženklinimo reikalavimų, nustatytų Reglamente (EB) Nr. 1829/2003, frazė „šio produkto sudėtyje yra genetiškai modifikuotų Ms8 aliejinių rapsų“ arba „šio produkto sudėtyje yra genetiškai modifikuotų Rf3 aliejinių rapsų“ arba „šio produkto sudėtyje yra genetiškai modifikuotų Ms8xRf3 aliejinių rapsų“ pateikiama arba produkto etiketėje, arba lydimajame dokumente, nebent kiti Bendrijos teisės aktai nustato ribinę vertę, kurios neviršijant nereikalaujama pateikti tokią informaciją, ire) kol neleidžiama pateikti produktų į rinką auginimui, frazė „nenaudoti auginimui“ pateikiama arba produktų etiketėje, arba lydimajame dokumente.4 straipsnis Stebėsena1. Sutikimo galiojimo laikotarpiu sutikimo gavėjas užtikrina, kad būtų įdiegtas ir įgyvendintas pranešime pateikiamas stebėsenos planas, kurį sudaro bendrosios priežiūros planas, ir kuriuo siekiama patikrinti bet kokį žalingą poveikį žmonių ir gyvūnų sveikatai arba aplinkai, atsirandantį dėl produktų tvarkymo ar vartojimo.2. Sutikimo gavėjas tiesiogiai praneša ūkio subjektams ir vartotojams apie produktų saugą, bendrąsias ypatybes ir stebėsenos sąlygas, įskaitant atitinkamas valdymo priemones, kurių reikia imtis atsitiktinio sėklų išbarstymo atveju. Šio straipsnio įgyvendinimo techninės gairės yra pateikiamos šio sprendimo priede.3. Sutikimo gavėjas pateikia Komisijai ir valstybių narių kompetentingoms institucijoms stebėsenos rezultatų metines ataskaitas.4. Nepažeidžiant Direktyvos 2001/18/EB 20 straipsnio, jei reikia, Komisijos bei pirminį pranešimą gavusios valstybės narės kompetentingos institucijos sutikimu sutikimo gavėjas ir (arba) pirminį pranešimą gavusios valstybės narės kompetentinga institucija, atsižvelgdami į stebėsenos rezultatus, koreguoja stebėsenos planą, apie kurį buvo pranešta. Pasiūlymai dėl peržiūrėto stebėsenos plano pateikiami valstybių narių kompetentingoms institucijoms.5. Sutikimo gavėjas privalo galėti pateikti įrodymus Komisijai ir valstybių narių kompetentingoms institucijoms, kad:a) naudojant kartu su pranešimu pateiktame stebėsenos plane numatytus veikiančius stebėsenos tinklus, yra renkama informacija, būtina produktų stebėsenai atlikti, irb) šie veikiantys tinklai sutiko tą informaciją pateikti sutikimo gavėjui prieš stebėsenos ataskaitų pateikimą Komisijai ir valstybių narių kompetentingoms institucijoms pagal 3 šio straipsnio dalį.5 straipsnis ĮsigaliojimasŠis sprendimas taikomas nuo tos dienos, kurią Bendrijos etaloninė laboratorija patvirtina specialiai Ms8 bei Rf3 elementams ir Ms8xRf3 hibridiniams aliejiniams rapsams skirtą nustatymo metodą, kaip nurodyta Reglamento (EB) Nr. 1829/2003 priede ir apibrėžta Komisijos reglamente (EB) Nr. 641/2004[6] dėl Reglamento (EB) Nr. 1829/2003 išsamių įgyvendinimo taisyklių.Šis sprendimas yra skirtas Belgijos Karalystei.Priimta Briuselyje,Tarybos varduPirmininkasPRIEDAS4 straipsnio 2 dalies įgyvendinimo techninės gairės1. Sutikimo gavėjas informuoja Bendrijos ūkio subjektus, kurie tvarko ir perdirba importuotų aliejinių rapsų sėklų birius mišinius, kuriuose gali būti Ms8, Rf3 ir Ms8xRf3 aliejinių rapsų, kad:a) yra gautas sutikimas Ms8, Rf3 ir Ms8xRf3 aliejinių rapsų importavimui ir vartojimui Bendrijoje, kaip apibrėžta šio sprendimo 3 straipsnio 1 dalyje;b) bet kokio nenumatyto žalingo poveikio, kylančio dėl minėtu būdu naudojamų Ms8, Rf3 ir Ms8xRf3 aliejinių rapsų pateikimo į rinką, bendrosios priežiūros plano sukūrimas yra sutikimo sąlyga.2. Sutikimo gavėjas ūkio subjektams nurodo nacionalinį kontaktinį asmenį, kuriam turi būti pranešta apie bet kokį nenumatytą žalingą poveikį.3. Sutikimo gavėjas informuoja ūkio subjektus, kad Europos maisto saugos tarnyba (EFSA) įvertino atsitiktinio Ms8, Rf3 ir Ms8xRf3 aliejinių rapsų sėklų išbarstymo galimybę ir su tuo susijusias pasekmes numatomais jų naudojimo atvejais. Sutikimo gavėjas palaiko pastovų ryšį su ūkio subjektais, kad užtikrintų, jog jie yra informuojami apie visus dabartinės praktikos pakeitimus, galinčius pakeisti rizikos aplinkai įvertinimo išvadas.4. Sutikimo gavėjas užtikrina, kad ūkio subjektai yra pasirengę tam, kad dėl atsitiktinio importuotų aliejinių rapsų sėklų išbarstymo uostuose ir aliejaus spaudimo įrenginiuose gali sudygti ir atsirasti savaime įsisėjantys augalai, tarp jų ir Ms8, Rf3 ir Ms8xRf3 aliejiniai rapsai.5. Tokiu atveju, jei tarp savaime įsisėjančių aliejinių rapsų būtų Ms8, Rf3 ir Ms8xRf3 aliejinių rapsų, sutikimo gavėjas:a) informuoja operatorius, kad šiuos augalus reikėtų išnaikinti, siekiant sumažinti Ms8, Rf3 ir Ms8xRf3 aliejinių rapsų sukeliamo nenumatyto žalingo poveikio galimybę,b) pateikia ūkio subjektams atitinkamus savaime įsisėjančių aliejinių rapsų, tarp kurių yra Ms8, Rf3 ir Ms8xRf3 aliejinių rapsų, išnaikinimo planus.6. Valstybės narės, atsižvelgdamos į Direktyvos 2001/18/EB 4 straipsnio 5 dalį ir 2002 m. spalio 3 d. Tarybos Sprendimo 2002/811/EB, pateikiančio nurodymus, papildančius Direktyvos 2001/18/EB VII priedą[7], C skyriaus 1.6 punktą, gali atlikti su atsitiktinio Ms8, Rf3 ir Ms8xRf3 aliejinių rapsų sėklų išbarstymu susijusius patikrinimus ir (arba) papildomą stebėseną bei identifikuoti potencialų tokio išbarstymo sukeltą nenumatytą žalingą poveikį.[1] OL L 106, 2001 4 17, p. 1. Direktyva su paskutiniais pakeitimais, padarytais Reglamentu (EB) Nr. 1830/2003 (OL L 268, 2003 10 18, p. 24).[2] OL L 43, 1997 2 14, p. 1. Reglamentas su paskutiniais pakeitimais, padarytais Reglamentu (EB) Nr. 1882/2003 (OL L 284, 2003 10 31, p. 1).[3] OL L 268, 2003 10 18, p. 1.[4] OL L 268, 2003 10 18, p. 24.[5] OL L 10, 2004 1 16, p. 5–10.[6] OL L 102, 2004 4 7, p. 14.[7] OL L 280, 2002 10 18, p. 27.


title: Pasiūlymas Tarybos sprendimas dėl Pietryčių Europos stabilumo pakto specialiojo koordinatoriaus paskyrimo

text:
                EUROPOS BENDRIJŲ KOMISIJA

                                                  Briuselis, 1.12.2004
                                                  KOM(2004) 782 galutinis

                                     Pasiūlymas

                             TARYBOS SPRENDIMAS

     dėl Pietryčių Europos stabilumo pakto specialiojo koordinatoriaus paskyrimo

                                 (pateikta Komisijos)

LT                                                                                LT
 ---pagebreak---                                  AIŠKINAMASIS MEMORANDUMAS

     Pietryčių Europos stabilumo paktas (SP) yra regionų politikos sistema, tarptautinės
     bendruomenės sukurta 1999 m. birželio 10 d. Kelne, siekiant padėti to regiono šalims kurti
     taiką, demokratiją, ekonominį klestėjimą, puoselėti žmogaus teises ir siekti stabilumo visame
     regione. Pietryčių Europos stabilumo pakto 13 straipsnyje nustatyta, kad Europos Sąjunga,
     pasitarusi su ESBO pirmininku bei kitomis dalyvėmis ir gavusi ESBO pirmininko pritarimą,
     paskirs Stabilumo pakto specialųjį koordinatorių.

     Be 2000 m. gegužės 22 d. Tarybos reglamento (EB) Nr. 1080/2000 dėl paramos Jungtinių
     Tautų laikinajai misijai Kosove (UNMIK), Vyriausiojo įgaliotinio biurui Bosnijoje ir
     Hercegovinoje (OHR) ir Pietryčių Europos stabilumo paktui (SP)1, Taryba, Komisijai
     pasiūlius, kasmet vieneriems metams skiria Stabilumo pakto specialųjį koordinatorių. Todėl
     Taryba iki 2004 m. gruodžio 31 d. turi priimti sprendimą dėl specialiojo koordinatoriaus
     paskyrimo, kuris bus taikomas nuo 2005 m. sausio 1 d. iki 2005 m. gruodžio 31 d.

     Komisija pasitarė su ESBO pirmininku ir kitomis Stabilumo pakto dalyvėmis ir siūlo, kad
     Stabilumo pakto specialiuoju koordinatoriumi Taryba vėl paskirtų Dr. Erhard Busek.
     Specialiojo koordinatoriaus mandatas yra toks pat, kaip buvo nustatyta 2003 m. gruodžio 22
     d. Tarybos sprendime 2003/910/EB dėl Pietryčių Europos stabilumo pakto specialiojo
     koordinatoriaus paskyrimo2.

     1
            OL L 122, 2000 5 24, p. 27. Reglamentas su pakeitimais, padarytais 2003 m. lapkričio 27 d. Tarybos
            reglamentu (EB) Nr. 2098/2003 (OL L 316, 2003 11 29, p. 1).
     2
            OL L 342, 2003 12 30, p. 51.
LT                                                      2                                                        LT
 ---pagebreak---                                                   Pasiūlymas

                                        TARYBOS SPRENDIMAS

           dėl Pietryčių Europos stabilumo pakto specialiojo koordinatoriaus paskyrimo

     EUROPOS SĄJUNGOS TARYBA,

     atsižvelgdama į Europos bendrijos steigimo sutartį,

     atsižvelgdama į 2000 m. gegužės 22 d. Tarybos reglamentą (EB) Nr. 1080/2000 dėl paramos
     Jungtinių Tautų laikinajai misijai Kosove (UNMIK), Vyriausiojo įgaliotinio biurui Bosnijoje
     ir Hercegovinoje (OHR) ir Pietryčių Europos stabilumo paktui (SP)3, ypač į jo 1a straipsnį.

     atsižvelgdama į Komisijos pasiūlymą,

     kadangi:

     (1)    1999 m. birželio 10 d. Europos Sąjungos valstybių narių užsienio reikalų ministrai ir
            Europos Komisija kartu su kitomis Pietryčių Europos stabilumo pakto dalyvėmis
            susitarė sudaryti Pietryčių Europos stabilumo paktą, toliau – Stabilumo paktas.

     (2)    2000 m. gegužės 22 d. Tarybos reglamento (EB) Nr. 1080/2000 1a straipsnyje
            numatyta kasmetinė Stabilumo pakto specialiojo koordinatoriaus skyrimo procedūra.

     (3)    Skiriant specialųjį koordinatorių kartu reikia nustatyti ir jo mandatą. Patirtis parodė,
            kad 2003 m. gruodžio 22 d. Tarybos sprendimu 2003/910/EB dėl Pietryčių Europos
            stabilumo pakto specialiojo koordinatoriaus paskyrimo4 nustatytas mandatas yra
            tinkamas.

     (4)    Reikia nustatyti aiškias atsakomybės ribas ir koordinavimo bei atskaitomybės gaires.

     NUSPRENDĖ:

                                                  1 straipsnis

     Dr. Erhard BUSEK            skiriamas     Pietryčių    Europos     stabilumo      pakto    specialiuoju
     koordinatoriumi.

     3
            OL L 122, 2000 5 24, p. 27. Reglamentas su pakeitimais, padarytais 2003 m. lapkričio 27 d. Tarybos
            reglamentu (EB) Nr. 2098/2003 (OL L 316, 2003 11 29, p. 1).
     4
            OL L 342, 2003 12 30, p. 51.

LT                                                      3                                                        LT
 ---pagebreak---                                                2 straipsnis

     Specialusis koordinatorius atlieka 1999 m. birželio 10 d. Stabilumo pakto dokumento 13
     punkte numatytas funkcijas.

                                               3 straipsnis

     Siekiant 2 straipsnyje minėtų tikslų specialiojo koordinatorius mandatas įpareigoja:

     a)       skatinti siekti Stabilumo pakto tikslų atskirose šalyse ir joms bendradarbiaujant, kai
              Stabilumo paktas kuria pridedamąją vertę;

     b)       pirmininkauti Pietryčių Europos regioniniam diskusijų stalui;

     c)       palaikyti glaudų ryšį su visomis Stabilumo pakto dalyvėmis ir padedančiomis
              valstybėmis, organizacijomis ir institucijomis, taip pat svarbiomis regioninėmis
              iniciatyvomis ir organizacijomis, siekiant skatinti regioninį bendradarbiavimą ir
              stiprinti regioninę nuosavybę;

     d)       glaudžiai bendradarbiauti su visomis Europos Sąjungos ir jos valstybių narių
              institucijomis siekiant nušviesti Europos Sąjungos vaidmenį Stabilumo pakte
              laikantis Stabilumo pakto dokumento 18, 19 ir 20 punktų ir užtikrinant, kad
              Stabilumo pakto darbas ir stabilizavimo bei asociacijos procesas papildytų vienas
              kitą;

     e)       atitinkamai rengti reguliarius ir bendrus susitikimus su darbo diskusijų stalų
              pirmininkais užtikrinant bendrą strateginį koordinavimą ir organizuoti Pietryčių
              Europos regioninio diskusijų stalo ir jo priemonių sekretoriatą;

     f)       dirbti remiantis Stabilumo pakto 2005 m. įgyvendinamų prioritetinių veiksmų sąrašu,
              kuris yra suderintas iš anksto konsultuojantis su Stabilumo pakto dalyvėmis, ir
              reguliariai peržiūrėti Stabilumo pakto darbo metodus ir struktūras tuo užtikrinant
              nuoseklumą bei veiksmingą išteklių naudojimą.

                                               4 straipsnis

     Specialusis koordinatorius sudaro finansinį susitarimą su Komisija.

                                               5 straipsnis

     Specialiojo koordinatoriaus veikla koordinuojama su Tarybos Generalinio Sekretoriaus/BUSP
     vyriausiojo įgaliotinio, Tarybai pirmininkaujančios valstybės narės ir Komisijos veikla, ypač
     neformaliame konsultaciniame komitete. Vietoje glaudus ryšys palaikomas su Tarybai
     pirmininkaujančia valstybe nare, Komisija, valstybių narių misijų vadovais, Europos Sąjungos
     specialiaisiais atstovais, taip pat su Vyriausiojo įgaliotinio biuru Bosnijoje ir Hercegovinoje ir
     Jungtinių Tautų civiline administracija Kosove.

LT                                                   4                                                    LT
 ---pagebreak---                                               6 straipsnis

     Specialusis koordinatoriaus atitinkamai atsiskaito Tarybai ir Komisijai. Jis toliau reguliariai
     informuos Europos Parlamentą apie savo veiklą.

                                              7 straipsnis

     Šis sprendimas įsigalioja kitą dieną nuo jo paskelbimo Europos Sąjungos oficialiajame
     leidinyje.

     Jis taikomas nuo 2005 m. sausio 1 d. iki 2005 m. gruodžio 31 d.

     Priimta Briuselyje,

                                                 Tarybos vardu
                                                 Pirmininkas

LT                                                 5                                                   LT


               EUROPOS KOMISIJA
            Briuselis, 2015 07 06
            COM(2015) 325 final
            2015/0142(NLE)
            Pasiūlymas
            TARYBOS SPRENDIMAS
            kuriuo nustatoma pozicija dėl Moldovos Respublikos prisijungimo prie Sutarties dėl viešųjų pirkimų, kurios Europos Sąjungos vardu turi būti laikomasi Komitete dėl viešųjų pirkimų

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindas ir tikslai

               2002 m. sausio 7 d. Moldovos Respublika pateikė prašymą dėl prisijungimo prie PPO sutarties dėl viešųjų pirkimų (toliau – SVP). 2012 m. rugsėjo 13 d., 2014 m. sausio 16 d. ir 2014 m. birželio 24 d. ji pateikė patikslintus taikymo srities pasiūlymus.

               Komisija Sąjungos vardu vedė derybas dėl Moldovos Respublikos nurodytų rinkos atvėrimo įsipareigojimų tiek tarp abiejų šalių, tiek PPO Komitete dėl viešųjų pirkimų (toliau – SVP komitetas).

               Moldovos Respublika galutinį pasiūlymą SVP komitetui pateikė 2015 m. gegužės 27 d. Moldovos Respublikos galutinio pasiūlymo santrauka ir Komisijos atliktas šio pasiūlymo vertinimas pateikti toliau.

               Šiuo sprendimu Komisijai leidžiama SVP komitete pareikšti Sąjungos nuomonę dėl Moldovos Respublikos prisijungimo.

               •Derėjimas su esamomis politikos nuostatomis šioje politikos srityje

                  Tai standartinė procedūra, kurios laikomasi, kai Komisija SVP komitete turi reikšti Sąjungos nuomonę dėl trečiosios šalies prisijungimo.

               •Derėjimas su kitomis Sąjungos politikos sritimis

               Netaikoma.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Sutarties dėl Europos Sąjungos veikimo (SESV) 218 straipsnio 9 dalyje nustatyta, kad tais atvejais, kai tarptautiniu susitarimu įsteigtas organas turi priimti teisinę galią turintį sprendimą, Taryba, remdamasi Komisijos pasiūlymu, turėtų priimti sprendimą, kuriuo nustatoma Sąjungos vardu priimama pozicija. SVP komiteto sprendimas, kuriame bus išdėstytos Moldovos Respublikos prisijungimo sąlygos, patenka į SESV 218 straipsnio 9 dalies taikymo sritį, kadangi sprendimą priima tarptautiniu susitarimu įsteigtas organas ir tas sprendimas turės teisinę galią.

               •Subsidiarumo principas (neišimtinei kompetencijai)

               ES turi išimtinę kompetenciją su prekyba susijusiais klausimais. Suderintais Sąjungos lygmens veiksmais galima užtikrinti geriausią svertą trečiųjų šalių atžvilgiu.

               •Proporcingumas

               Netaikoma.

               •Priemonės pasirinkimas

               Sutarties dėl Europos Sąjungos veikimo (SESV) 218 straipsnio 9 dalyje nustatyta, kad tais atvejais, kai tarptautiniu susitarimu įsteigtas organas turi priimti teisinę galią turintį sprendimą, Taryba, remdamasi Komisijos pasiūlymu, turėtų priimti sprendimą, kuriuo nustatoma Sąjungos vardu priimama pozicija.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Ex-post vertinimas ir (arba) galiojančių teisės aktų tinkamumo patikros

               Netaikoma.

               •Konsultacijos su suinteresuotosiomis šalimis

               Netaikoma.

                •Tiriamųjų duomenų rinkimas ir naudojimas

               Netaikoma.

               •Poveikio vertinimas

               Dėl trečiosios šalies prisijungimo prie tarptautinio susitarimo, kurio susitariančioji šalis yra Sąjunga, nebūtina atlikti poveikio vertinimo.

               •Reglamentavimo kokybė ir supaprastinimas

               Netaikoma.

               •Pagrindinės teisės

               Netaikoma.

               4.POVEIKIS BIUDŽETUI

               Nėra.

               5.KITI ASPEKTAI

               •Įgyvendinimo planai ir stebėjimo, vertinimo ir ataskaitų teikimo taisyklės

               Netaikoma.

               •Aiškinamieji dokumentai (direktyvoms)

               Netaikoma.

               •Išsamus konkrečių šio pasiūlymo nuostatų paaiškinimas

               Moldovos Respublikos galutinis pasiūlymas

               Įsipareigojimai dėl patekimo į rinką (subjektai, prekės, paslaugos ir statybos paslaugos, kuriems taikomi įsipareigojimai)

               Ribos

               Moldovos Respublikos siūlomos skirtingų priedų ribos atitinka standartines SVP šalių taikomas ribas. Tačiau išnašose Moldovos Respublika numato dvejų metų pereinamąjį laikotarpį riboms, taikomoms prekių ir paslaugų viešiesiems pirkimams, kuriuos vykdo 1–3 prieduose išvardyti subjektai.

               Subjektai

               1 priede („Centrinės valdžios subjektai“) Moldovos Respublika pateikė išsamų sąrašą, kuriame nurodyti centrinės valdžios subjektai, kurių vykdomuose viešuosiuose pirkimuose gali dalyvauti SVP šalys.  Į šį priedą pastabų neįtraukta. Pirmaisiais metais po įstojimo prekėms ir paslaugoms nustatyta riba – 300 000 SDR, antraisiais metais – 200 000 SDR.

               2 priede („Centrinei valdžiai pavaldūs subjektai“) Moldovos Respublika pateikė išsamų vietos perkančiųjų organizacijų, kaip apibrėžta 2006 m. gruodžio 28 d. Įstatyme dėl vietos viešojo administravimo Nr. 436-XVI, sąrašą. Prie šio priedo pateikiamoje pastaboje Moldovos Respublika nurodo, kad šie subjektai apima jiems pavaldžias įstaigas ir organizacijas, kurias tokios institucijos prižiūri ar kontroliuoja. Pirmaisiais metais po įstojimo prekėms ir paslaugoms nustatyta riba – 400 000 SDR, antraisiais metais – 300 000 SDR.

               3 priede („Kiti subjektai“) Moldovos Respublika sudaro galimybę VPS šalims dalyvauti visų teisės subjektų (institucijos, įstaigos ir fondai), kurių veiklą reglamentuoja viešoji teisė ir kurie nėra pramoninio ar komercinio pobūdžio subjektai, kurių viešiesiems pirkimams taikomas 2007 m. balandžio 13 d. Viešųjų pirkimų įstatymas Nr. 96-XVI, viešuosiuose pirkimuose. Jame pateiktas orientacinis tokių subjektų sąrašas.

               Be to, 3 priede Moldovos Respublikos pasiūlymas apima visus juridinius asmenis, kaip numatyta nacionalinėje teisėje, vykdančius veiklą komunalinių paslaugų sektoriuose, kaip antai geriamojo vandens, elektros energijos ir (arba) šilumos energijos gavybos, perdavimo ar tiekimo, uostų arba kitų terminalų įrenginių, oro uostų įrenginių, miesto transporto ir geležinkelių transporto sektoriuose. Pridedamas orientacinis subjektų sąrašas. Šiame priede nenumatyta jokių išlygų.

               Pirmaisiais metais po įstojimo prekėms ir paslaugoms nustatyta riba – 600 000 SDR, antraisiais metais – 500 000 SDR.

               Prekės

               Moldovos Respublikos išvardytos prekės beveik visiškai sutampa su prekėmis, kurias nustatė ES. Visų pirma, Moldovos Respublika į 4 priedą įtraukia SS 36, 72, 88 ir 97 skirsnius. Tačiau Moldovos Respublika neįtraukia 65.05, 82.08, 85.03, 89.03 pozicijų.

               Vėlesniuose savo galutinio pasiūlymo pakeitimuose, paskutinį kartą pateiktuose 2015 m. gegužės 27 d., Moldovos Respublika taip pat įtraukė SS 85 skirsnį, išskyrus 85.03, 85.13 ir 85.15 pozicijas, o 90.17 pozicija buvo įtraukta į prekių ir įrangos kategorijų, kurios priskiriamos gynybos ministerijai, sąrašą.

               Paslaugos

               Moldovos Respublikos numatytas paslaugų sąrašas platesnis nei ES sąrašas. Tačiau priede pateiktoje pastaboje dėl abipusiškumo nurodoma, kad šios paslaugos yra įtrauktos konkrečios šalies atžvilgiu tik tuo atveju, jei tokia šalis šias paslaugas įtraukia į savo 5 priedą.

               Statybos paslaugos

               Moldovos Respublika į pasiūlymą 6 priede įtraukia visą Svarbiausio produktų klasifikatoriaus 51 skyrių. Ji nesiūlo jokių darbų koncesijos sutarčių.

               Bendrosios pastabos

               7 priede Moldovos Respublika pateikia tris pastabas. 1 pastaba susijusi su žemės ūkio produktų, pagamintų pagal žemės ūkio paramos ir žmonių maitinimo programas, viešaisiais pirkimais ir yra tokia pati kaip ES 7 priedo pirmoji 1 pastabos dalis. Kitos dvi pastabos netaikomos ES.

               Moldovos Respublikos teisės aktai

               Moldovos Respublikos viešųjų pirkimų srities teisės aktai yra nediskriminaciniai.  Juose nėra nuostatų, kuriomis vietos prekėms ir tiekėjams suteikiamas palankesnis režimas nei užsienio tiekėjams ar prekėms. Panašu, kad Moldovos Respublikos viešųjų pirkimų srities teisės aktai yra atviri, skaidrūs ir nediskriminaciniai ir atitinka SVP reikalavimus.

               Komisijos atliktas Moldovos Respublikos pasiūlymo vertinimas

               Moldovos Respublikos galutiniame pasiūlyme numatyta plati taikymo sritis, apimanti centrinės valdžios subjektus, centrinei valdžiai pavaldžius subjektus ir subjektus, vykdančius veiklą komunalinių paslaugų sektoriuje, prekes, paslaugas ir statybos paslaugas. Todėl jis yra patenkinamas ir priimtinas. Jos viešųjų pirkimų srities teisės aktai neprieštarauja VPS.

               Visų pirma, ES I priedėlyje atsispindės šios Moldovos Respublikos prisijungimo sąlygos:

               Atsižvelgiant į tai, kad 1 priede Moldovos Respublika pateikė išsamų subjektų sąrašą, galimybė, kad į taikymo sritį, susijusią su ES, patektų Moldovos Respublikos prekės, paslaugos, prekių tiekėjai ir paslaugų teikėjai, turėtų būti tokia pati, kaip ES yra nurodžiusi 1 priedo 2 skirsnio 2 punkte; tai reiškia galimybę dalyvauti 1 priede išvardytų centrinės valdžios perkančiųjų organizacijų vykdomuose viešuosiuose pirkimuose.

               Rekomendacija

               Tikimasi, kad Moldovos Respublikos prisijungimas bus labai teigiamas įnašas, kuriuo, padaugėjus SVP šalių, tarptautiniu mastu dar labiau atveriama viešųjų pirkimų rinka ir taip kitos šalys skatinamos prisijungti prie SVP. Komisija rekomenduoja Moldovos Respublikos galutinį pasiūlymą priimti pirmiau nurodytomis sąlygomis.

               Todėl siūloma įgalioti Komisiją Komitete dėl viešųjų pirkimų pareikšti Sąjungos poziciją, kuria pritariama Moldovos Respublikos prisijungimui ir kuri atsispindės SVP komiteto sprendime dėl Moldovos Respublikos prisijungimo.

               2015/0142 (NLE)

               Pasiūlymas

               TARYBOS SPRENDIMAS

               kuriuo nustatoma pozicija dėl Moldovos Respublikos prisijungimo prie Sutarties dėl viešųjų pirkimų, kurios Europos Sąjungos vardu turi būti laikomasi Komitete dėl viešųjų pirkimų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2002 m. sausio 7 d. Moldovos Respublika pateikė prašymą dėl prisijungimo prie Sutarties dėl viešųjų pirkimų (toliau – SVP);

               (2)Moldovos Respublikos įsipareigojimai dėl taikymo srities yra išdėstyti jos galutiniame pasiūlyme, kuris vėliau buvo pakeistas, kaip 2015 m. gegužės 27 d. pateikta SVP šalims;

               (3)Moldovos Respublikos galutiniame pasiūlyme numatyta plati taikymo sritis, apimanti centrinės valdžios subjektus, centrinei valdžiai pavaldžius subjektus ir subjektus, vykdančius veiklą komunalinių paslaugų sektoriuje, prekes, paslaugas ir statybos paslaugas. Todėl jis yra patenkinamas ir priimtinas. Šio sprendimo priede nurodytos Moldovos Respublikos prisijungimo sąlygos atsispindės Komiteto dėl viešųjų pirkimų (toliau – SVP komitetas) priimtame sprendime dėl Moldovos Respublikos prisijungimo;

               (4)tikimasi, kad Moldovos Respublikos prisijungimas prie SVP bus teigiamas įnašas dar labiau atveriant viešųjų pirkimų rinkas tarptautiniu mastu;

               (5)SVP XXII straipsnio 2 dalyje nustatyta, kad bet kuri PPO narė gali prisijungti prie sutarties tokiomis sąlygomis, dėl kurių ji susitaria su sutarties šalimis; šios sąlygos nustatomos SVP komiteto sprendimu;

               (6)todėl būtina nustatyti poziciją dėl Moldovos Respublikos prisijungimo, kurios Sąjungos vardu turi būti laikomasi SVP komitete,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Europos Sąjungos vardu turi būti laikomasi Komitete dėl viešųjų pirkimų, yra pritarti Moldovos Respublikos prisijungimui prie Sutarties dėl viešųjų pirkimų šio sprendimo priede išdėstytomis konkrečiomis prisijungimo sąlygomis.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

    ---documentbreak---

               EUROPOS KOMISIJA
            Briuselis, 2015 07 06
            COM(2015) 325 final
            PRIEDAS
            prie
            Pasiūlymo dėl Tarybos sprendimo
            kuriuo nustatoma pozicija dėl Moldovos Respublikos prisijungimo prie Sutarties dėl viešųjų pirkimų, kurios Europos Sąjungos vardu turi būti laikomasi Komitete dėl viešųjų pirkimų

               PRIEDAS

               ES SĄLYGOS DĖL MOLDOVOS RESPUBLIKOS PRISIJUNGIMO PRIE SVP

               Moldovos Respublikai prisijungus prie Sutarties dėl viešųjų pirkimų, Europos Sąjungos atveju I priedėlio 1 priedo 2 skirsnio („ES valstybių narių centrinės valdžios perkančiosios organizacijos“) 2 punktas išdėstomas taip:

               „2. Izraelio, Juodkalnijos ir Moldovos Respublikos prekėms, paslaugoms, prekių tiekėjams ir paslaugų teikėjams yra atviri toliau išvardytų centrinės valdžios perkančiųjų organizacijų viešieji pirkimai.“